Knud Bryn

Knud Ørn Bryn (født 15. mars 1855 i Trondheim, død 28. mai 1941) var en norsk elektroingeniør, industrileder og pioner innenfor utbyggingen av norsk vannkraft og kraftkrevende industri. Knud Bryn stiftet Aktieselskabet Hafslund i begynnelsen av 1898, og var selskapets direktør i 30 år.

Bryn tok eksamen ved Trondhjems Tekniske Læreanstalt i 1874, og ved München Polytechnikum 1876. Han studerte i Berlin og Wien, opprettet i 1883 elektriske forretninger og installerte første elektriske lysanlegg i Trondheim og Kristiania som agent for det tyske firmaet S.A. von Schuckert & Co. i Nürnberg.

Bryn var rådgiver for Kristiania i spørsmålet om kommunen skulle bygge et elektrisitetsverk. Ved hjelp av utenlandsk kapital kjøpte han i 1895 Hafslund gods med vannfallrettighetene i Sarpsfossen i Glomma for kr 800 000. Planen var å bruke fossekraften til å produsere aluminium. Noe aluminiumsverk kom aldri på plass, men Hafslund kraftverk ble bygd.

Knud Bryn var medlem av Oslo Vitenskapsakademi og fra 1924 utenlandsk medlem i Det kongelige svenske ingeniørvitenskapsakademiet. Han ble utnevnt til ridder av 1. klasse av St. Olavs Orden i 1900 og kommandør med stjerne i 1928.

Referanser

Litteratur 
 

Norske bedriftsledere
Norske elektroingeniører
Medlemmer av Det Norske Videnskaps-Akademi
Medlemmer av Kungliga Ingenjörsvetenskapsakademien
Alumni fra Technische Universität München
Alumni fra Trondhjems Tekniske Læreanstalt
Kommandører av St. Olavs Orden
Personer begravet på Vestre gravlund
Personer fra Trondheim kommune
Fødsler i 1855
Dødsfall i 1941